Eurodeputatul liberal Daniel Buda transmite că Congresul Partidului Popular European este important pentru toată România, nu doar pentru Partidul Național Liberal. Acesta a transmis că vor fi prezenți 13 șefi de stat și de guvern în România. Alături de aceștia se vor afla președintele Comisiei Europene, Ursula von der Leyen, sute de europarlamentari și aproximativ 2000 de oameni care vor veni din afara României.
Congresul Partidului Popular European dinaintea alegerilor europarlamentare va fi găzduit de PNL la București. Eurodeputatul Daniel Buda spune că Congresul Partidului Popular European este important pentru toată România, nu doar pentru Partidul Național Liberal.
"Acest eveniment este foarte important nu doar pentru Partidul National Liberal din România, este important pentru România. Vor fi peste 13 șefi de stat și de guvern prezenți în România, vor fi, de asemenea, președinta Comisiei Europene, doamna Ursula von der Leyen, președinta Parlamentului European, sute de europarlamentari și undeva în jur de 2000 de oameni care vor veni din afara României pentru a participa la un eveniment deosebit", a declarat Daniel Buda.
După ce Adunarea politică a Partidului Popular European – cea mai mare familie politică din Europa – a decis că Partidul Național Liberal să găzduiască, la București, Congresul Partidului Popular European dinaintea alegerilor europarlamentare din 2024, președintele liberalilor, Nicolae Ionel Ciucă, a transmis:
"Decizia PPE de a organiza la București cea mai importantă reuniune a sa arată încrederea de care se bucură Partidul Național Liberal și președintele Klaus Iohannis în cadrul celei mai mari familii politice europene. Alegerea României reprezintă un mesaj de susținere și de solidaritate pentru toate statele din Europa Centrală și de Est, care au făcut eforturi deosebite în contextul invadării Ucrainei de către armata rusă. Obiectivul principal al congresului de la București va fi adoptarea strategiei PPE pentru alegerile europarlamentare".
Eurodeputatul Daniel Buda a subliniat că importanța evenimentului este dată și de agenda care va fi pusă în dezbatere. În cadrul Congresului vor fi abordate atât subiecte care privesc Uniunea Europeană și dezvoltarea ei, cât și felul în care se raportează PPE la subiecte de politică externă, unul din punctele importante fiind sprijinul pentru Ucraina.
Evenimentul va pune în dezbatere mai multe chestiuni care țin de dezvoltarea Uniunii Europene și politicile ei. Este vorba despre: apărarea statului de drept; susținerea competitivității agriculturii europene; dezvoltarea infrastructurii, inclusiv în zonele rurale greu accesibile etc.
Programul Congresului se va concentra și pe pregătirea alegerilor pentru Parlamentul European din luna iunie. Acest lucru va viza, pe de o parte, adoptarea manifestului PPE, iar, pe de altă parte, alegerea candidatului partidului pentru funcția de președinte al Comisiei Europene.
Ursula von der Leyen și-a anunțat deja candidatura pentru un nou mandat la șefia Comisiei. Dacă va fi confirmată la Congresul organizat la București, aceasta va fi primul președinte al Comisiei Europene în funcție care candidează pentru un nou mandat.
Un punct aparte pe agenda Congresului este sprijinul, militar și financiar, acordat Ucrainei. Partidul Popular European intenționează să solicite Comisiei Europene și NATO un plan dedicat pentru victoria Ucrainei în războiul cu Rusia.
În acest sens, PPE asumă necesitatea creșterii sprijinului financiar pentru Ucraina, printr-un efort colectiv al statelor membre. De asemenea, draftul rezoluției PPE face referire la necesitatea unui plan B în cazul în care ajutorul SUA va fi blocat de Congresul american, respectiv de suplimentare a bugetului pentru Ucraina.
În opinia lui Daniel Buda, evenimentul reprezintă un început foarte bun de campanie pentru europarlamentare.
Daniel Buda și-a spus opinia despre AUR și partidului Dianei Șoșoacă.
"Ca să fie foarte clar, parcursul european al României poate să fie perturbat, poate să fie frânat, poate să fie deraiat de ceea ce înseamnă creșterea acestor curente extremiste. Nu sunt doar la nivelul României, ci sunt la nivelul Uniunii Europene, Germania, Austria, Franța și așa mai departe", a mai spus Daniel Buda.
Alegerile europarlamentare au loc în ziua de 9 iunie. PPE este cel mai mare grup politic din Parlamentul European.
Potrivit liberalului, faptul că PPE organizează Congresul său la București este "un succes al PNL". Acest lucru reprezintă o recunoaștere a influenței PNL la nivelul grupului PPE din Parlamentul European, susține el.
Simbolismul evenimentului este și el important. Liberalul amintește de faptul că PNL a organizat și în 2019 un Congres PPE la București. În acel an, PNL a câștigat alegerile europarlamentare cu 27% și a trimis în Parlamentul European 10 deputați.
Acesta a spus și că liberalii reușesc o mare lovitură de imagine, cu puternice semnificații interne și externe, prin organizarea Congresului Partidului Popular European.